EURÓPSKA KOMISIA V Bruseli26. 7. 2017 COM(2017) 405 final SPRÁVA KOMISIE EURÓPSKEMU PARLAMENTU, EURÓPSKEJ RADE A RADE



Štrnásta správa o priemiestňovaní a presídľovaní

x0009





1Úvod V štrnástej správe o premiestňovaní a presídľovaní sa uvádzajú naliehavé opatrenia, ktoré je ešte potrebné prijať s cieľom premiestniť v nadchádzajúcich mesiacoch všetky oprávnené osoby z Talianska a Grécka, ako aj splniť ciele v oblasti presídľovania. V júni 2017 bol v oblasti premiestňovania zaznamenaný nový rekord. Viac ako 2 000 osôb bolo premiestnených z Grécka a takmer 1 000 osôb z Talianska. Tempo premiestňovania v júli však klesá (približne 1 600 premiestnení z Grécka a 600 z Talianska). Celkovo bolo k 24. júlu 2017 premiestnených viac ako 24 600 osôb (16 803 z Grécka a 7 873 z Talianska). Súčasné tempo premiestňovania nie je dostatočné na zmiernenie zvýšeného tlaku, ktorému Taliansko čelí. Od začiatku roka prišlo na talianske pobrežie viac ako 93 000 migrantov, čo je o 6 % viac ako za rovnaké obdobie v roku 2016. S cieľom riešiť túto núdzovú situáciu Komisia predložila akčný plán na podporu Talianska, zníženie tlaku na trase cez centrálne Stredomorie a zvýšenie solidarity. Na neformálnom zasadnutí Rady pre spravodlivosť a vnútorné veci 6. júla 2017 ministri tento akčný plán uvítali. Zhodli sa na potrebe urýchliť kolektívnu prácu pri vykonávaní súboru prioritných akcií a predovšetkým sa zaviazali „podniknúť všetky kroky potrebné na zabezpečenie premiestnenia všetkých oprávnených osôb z Talianska“. V Taliansku sa ešte stále nachádza značný počet migrantov oprávnených na premiestnenie. V roku 2017 je počet prichádzajúcich Eritrejčanov, hlavnej štátnej príslušnosti oprávnenej na premiestnenie v Taliansku, zatiaľ pomerne nízky. Okrem 20 700 Eritrejčanov, ktorí prišli do Talianska v roku 2016, ich však od začiatku roka 2017 prišlo ďalších vyše 5 200. Keďže súčasné tempo premiestňovania je stále nedostatočné na premiestnenie všetkých oprávnených osôb, je nevyhnutné, aby si členské štáty teraz splnili svoje záväzky a právne povinnosti a výrazne zintenzívnili svoje úsilie zamerané na premiestňovanie ľudí z Talianska. Pokiaľ ide o Grécko, malo by sa udržať dobré tempo dosiahnuté v júni, aby bolo možné do septembra 2017 prednostne premiestniť všetkých oprávnených žiadateľov, ktorí sa v súčasnosti nachádzajú v Grécku. K 24. júlu je na premiestnenie zaregistrovaných 27 295 ľudí a stále je potrebné premiestniť najmenej 4 800 ľudí. Členské štáty by mali pokračovať v predkladaní prísľubov a urýchľovaní času vybavovania žiadostí a presunov, aby sa zabezpečilo, že všetci oprávnení migranti budú skutočne premiestnení. Vykonávanie záverov Rady z júla 2015 týkajúcich sa presídlenia 22 504 osôb neustále napreduje, hoci mnohé členské štáty si svoje rozsiahle záväzky už splnili a v súčasnosti sústreďujú svoje úsilie na presídľovanie osôb podľa vyhlásenia EÚ a Turecka. Členské štáty, ktoré ešte migrantov nepresídlili alebo zďaleka nedosiahli svoj cieľ, by mali okamžite zintenzívniť svoje úsilie. 2Premiestňovanie Tempo premiestňovania vykazuje nepretržitý pozitívny rastúci trend s vyše 1 000 premiestneniami za mesiac od novembra 2016. Väčšina členských štátov pravidelne predkladá prísľuby a premiestňuje migrantov. Na zabezpečenie premiestnenia všetkých oprávnených osôb v Taliansku a Grécku sa však vyžaduje ďalšie úsilie všetkých členských štátov premiestnenia.

Aj keď niektoré členské štáty si splnili, resp. takmer splnili svoje povinnosti v oblasti premiestňovania, úspešná realizácia mechanizmu premiestňovania si vyžaduje, aby niektoré členské štáty zvýšili svoje prísľuby a aby si všetky členské štáty splnili svoje záväzky. Maďarsko a Poľsko zostávajú jedinými členskými štátmi, ktoré nepremiestnili jedinú osobu, a Poľsko nepredložilo od 16. decembra 2015 ani jeden prísľub. Okrem toho Česká republika od mája 2016 nepredložila nijaké prísľuby a od augusta 2016 nepremiestnila ani jednu osobu. Tieto krajiny by mali okamžite začať s predkladaním prísľubov a premiestňovaním osôb. Rakúsko takisto ešte nepremiestnilo ani jednu osobu, ale v máji, júni a júli predložilo tri prísľuby premiestniť z Talianska 50 osôb. Netrpezlivo sa očakáva, že prvý prísľub sa čoskoro premietne do účinných premiestnení. 2.1 Grécko: výrazné zrýchlenie presunov v júni, ale na premiestnenie všetkých oprávnených osôb je potrebné vyvíjať nepretržité úsilie Ako bolo uvedené v predchádzajúcich správach, Grécko dokončilo registráciu („predkladanie žiadosti o medzinárodnú ochranu“) všetkých osôb, na ktoré sa vzťahovala predregistrácia, vrátane osôb oprávnených na premiestnenie. K 24. júlu predložilo žiadosť o premiestnenie v rámci mechanizmu premiestňovania 27 295 osôb; premiestnených už bolo 16 803 osôb a 4 804 osôb ešte stále treba premiestniť. Hoci do 26. septembra 2017 môžu byť ešte zaregistrovaní ďalší žiadatelia o premiestnenie a niektorí žiadatelia môžu byť z mechanizmu premiestňovania vylúčení, predpokladá sa, že počet osôb registrovaných na účely premiestnenia zostane stabilný. Konkrétne 1 500 až 2 000 osôb, ktoré boli pôvodne nasmerované k dublinskému konaniu, sa môže vrátiť do procesu premiestňovania, čím sa celkový potenciálny počet osôb, ktoré ešte bude potrebné premiestniť, zvýši na približne 6 800. Z tohto dôvodu je veľmi dôležité, aby členské štáty naďalej raz mesačne predkladali svoje prísľuby. Tempo premiestňovania: potreba urýchliť čas vybavovania žiadostí, zvýšiť prijímacie kapacity a účinne realizovať plánovanie Ako bolo uvedené v predchádzajúcich správach, Malta už zrealizovala všetky premiestnenia, ktoré jej boli pridelené. V tomto vykazovanom období už Lotyšsko zrealizovalo všetky premiestnenia, ktoré mu boli pridelené, až na jednu osobu a Nórsko si splnilo svoj záväzok. S prihliadnutím na premiestňovacie presuny, ktoré sa zrealizovali, resp. sú naplánované na júl a august Fínsko, Litva a Luxembursko premiestnilo viac ako 80 % z prideleného počtu žiadateľov a Švédsko, ktoré začalo s premiestňovaním v júni, takmer 60 % z prideleného počtu žiadateľov. Komisia víta nárast mesačných prísľubov, ktoré oznámilo Španielsko. Hoci Rakúsko oznámilo svoj úmysel začať s premiestňovaním osôb z Grécka, zatiaľ sa k tomu oficiálne nezaviazalo. V júni dosiahlo tempo premiestnenia úroveň 2 000 presunov, čo je zatiaľ najvyšší počet presunov za jediný mesiac. Ide o výsledok koordinovaného úsilia všetkých zainteresovaných strán v súlade s odsúhlasenými plánovacími dokumentmi, počnúc Gréckou azylovou službou, ktorá zvýšila tempo oznamovania, cez Úrad Vysokého komisára Organizácie Spojených národov pre utečencov (UNHCR), ktorý zabezpečuje prepravu z rôznych častí Grécka do Atén a ubytovanie v Aténach, Európsky podporný úrad pre azyl (EASO), ktorý pomáha pri príprave a sledovaní spisov, Medzinárodnú organizáciu pre migráciu (IOM), ktorá organizuje zdravotné prehliadky, informačné stretnutia pred odletom a lety, až po členské štáty premiestnenia, ktoré preukazujú flexibilitu, najmä ak sa prípady musia odložiť zo zdravotných dôvodov. Napriek plánovaniu, na ktorom sa členské štáty dohodli, však nebolo možné toto tempo udržať a predpokladá sa, že v júli sa presunie iba približne 1 600 ľudí, a to najmä z dôvodu:

·dlhého času vybavovania žiadostí niektorými členskými štátmi premiestnenia a obmedzenej kapacity spracovania: niektoré krajiny (najmä Estónsko a Švajčiarsko) meškajú s odpoveďami na niektoré prípady viac ako tri mesiace. Tieto oneskorenia sú niekedy spôsobené nedostatkom primeranej kapacity v členskom štáte premiestnenia na spracovanie žiadostí o premiestnenie rovnakým tempom, akým sa predkladajú mesačné prísľuby, a najmä na vykonávanie kontrol národnými bezpečnostnými službami. Inokedy bývajú spôsobené trvaním vnútroštátnych postupov v členskom štáte premiestnenia. Obmedzenia kapacity spracovania zaznamenali aj niektoré krajiny, ktoré vykonávajú presídľovanie a premiestňovanie súbežne; ·obmedzenia prijímacej kapacity: hoci sa Írsko, Fínsko a Portugalsko usilovali vyriešiť svoje problémy, z týchto troch členských štátov dokázalo udržať potrebné pravidelné tempo presunov jedine Fínsko. Tieto problémy s presídľovaním predstavujú značný nápor pre grécky systém prijímania žiadateľov na pevnine, ktorý je vystavený rastúcemu tlaku v dôsledku počtu žiadateľov o presídlenie, ktorí sa stále nachádzajú v krajine, a regulárnych žiadateľov o azyl vrátane tých, ktorí boli prevezení z ostrovov, aby sa podrobili regulárnemu azylovému konaniu. V záujme účinného vykonávania mechanizmu premiestňovania by v každom kroku postupu premiestňovania mali všetky členské štáty preukázať konštruktívneho ducha. Komisia je pripravená tento proces uľahčiť. Maloleté osoby bez sprievodu: dobrý pokrok pokračuje K 21. júlu bolo premiestnených z počtu 581 maloletých osôb bez sprievodu oprávnených na premiestnenie 390 takýchto osôb. Tie isté členské štáty (Belgicko, Nemecko, Írsko, Holandsko, Španielsko) naďalej ponúkajú miesta pre túto kategóriu zraniteľných žiadateľov, čo Komisia víta. Je však veľmi dôležité, aby všetky členské štáty prijali žiadosti tejto mimoriadne zraniteľnej skupiny o premiestnenie. Členské štáty sa vyzývajú, aby naďalej podľa potreby poskytovali miesta na premiestnenie registrovaných odlúčených maloletých osôb. Podľa toho, čo je v najlepšom záujme dieťaťa, sa najprv určí, či by maloletá osoba mala byť premiestnená, a následne sa určí, do ktorého členského štátu. Príliš reštriktívne pravidlá týkajúce sa preukazovania rodinných väzieb, ktoré sa napríklad uplatňujú v Nemecku, nadmerne zaťažujú grécke úrady, najmä ak takáto požiadavka nie je zahrnutá v rozhodnutiach Rady o premiestňovaní. Potrebné naliehavé opatrenia: ·Všetky členské štáty by mali naďalej raz mesačne predkladať svoje prísľuby prinajmenšom na súčasných úrovniach s cieľom zabezpečiť dostatočné množstvo miest, ktoré umožnia rýchle premiestnenie, keď je osoba identifikovaná ako oprávnená na premiestnenie a zaregistrovaná v súlade s dohodnutými postupmi. ·V tejto záverečnej fáze vykonávania by všetky členské štáty mali ďalej zvyšovať svoje úsilie, aby zabezpečili plynulý priebeh procesu, zabránili oneskoreniam v postupe presunov a v prípade potreby pracovali na riešení logistických prekážok, ktoré by mohli vzniknúť. ·Rakúsko by malo nadviazať na svoje oznámenie a okamžite začať predkladať prísľuby a premiestňovať ľudí z Grécka. ·Krajiny s oneskoreniami pri poskytovaní konečných odpovedí (najmä Estónsko a Švajčiarsko) by mali rešpektovať lehoty dohodnuté v protokole o premiestnení. Nemecko by malo tiež ukázať flexibilitu v súvislosti s preukazovaním rodinných väzieb. ·Írsko a Portugalsko by mali prijať naliehavé opatrenia na zvýšenie prijímacej kapacity a umožniť premiestnenie osôb vo všetkých nevyriešených prípadoch do septembra 2017. 2.2 Taliansko: väčšie úsilie od všetkých zainteresovaných strán s cieľom riešiť súčasný migračný tlak Hoci v máji a júni sa tempo premiestňovania z Talianska stabilizovalo na úrovni 1 000 osôb mesačne, v júli sa ich počet opäť znížil. Predpokladá sa, že tento mesiac by sa malo premiestniť len 600 žiadateľov. Vzhľadom na súčasný celkový tlak na taliansku migračnú infraštruktúru je potrebné vychádzať z pozitívneho trendu posledných mesiacov a ďalej urýchliť tempo premiestňovania z Talianska. Akčný plán Komisie pre Taliansko zahŕňa opatrenia, ktoré je podľa názoru Komisie potrebné urýchlene prijať, aby sa v plnom rozsahu splnili existujúce povinnosti v oblasti premiestňovania.

Identifikácia, registrácia a centralizácia žiadateľov: nedávny pokrok treba ešte urýchliť Je mimoriadne dôležité, aby Taliansko bezodkladne identifikovalo a zaregistrovalo na premiestnenie všetkých oprávnených žiadateľov, ktorí prišli do Talianska v roku 2016 a v prvej polovici roka 2017. Hoci Taliansko na účely premiestnenia doteraz zaregistrovalo približne 10 000 osôb (z nich už 7 873 bolo premiestnených) a plánuje zaregistrovať ďalších 2 500, len v roku 2016 prišlo do Talianska viac ako 20 700 Eritrejčanov a viac ako 5 200 ich zatiaľ prišlo v roku 2017. Ako sa uvádza v akčnom pláne, EASO je pripravený podporiť Taliansko v jeho úsilí o registráciu a spracovanie žiadostí. Na tento účel EASO odštartoval na sociálnych médiách kampaň, a to najmä prostredníctvom zriadenia horúcej linky EASO pre premiestňovanie, ktorá v súčasnosti prijíma až 200 hovorov týždenne. Na to, aby bola informačná kampaň úspešná, je však dôležité, aby Taliansko bezodkladne poskytlo úradu EASO potrebné informácie na rozsiahlejšiu distribúciu letákov a banerov, zvýšilo informovanosť o mechanizme premiestňovania v miestnych prefektúrach (Prefetture/Questure) a v prijímacích centrách a zároveň zabezpečilo, aby aj potenciálni kandidáti, ktorí sú v súčasnosti mimo talianskeho oficiálneho systému prijímania žiadateľov, boli urýchlene zaregistrovaní a zaradení do mechanizmu premiestňovania. Okrem toho je EASO pripravený zvýšiť počet a aktívnu prítomnosť svojich mobilných tímov s cieľom osloviť všetkých potenciálnych oprávnených žiadateľov, ktorí ešte neboli zaregistrovaní, a uľahčiť im registráciu do mechanizmu premiestňovania. V záujme zvýšenia tempa pri registrácii na účely premiestnenia nových prichádzajúcich osôb a zlepšenia efektívnosti postupu je takisto nevyhnutné, aby Taliansko centralizovalo oprávnených žiadateľov v niekoľkých vyhradených centrálach premiestňovania. V tejto súvislosti Komisia víta nedávno prijaté kroky, najmä presun oprávnených žiadateľov do centier v Ríme v posledných fázach postupu premiestňovania a obežník (Circolare) ministerstva vnútra, v ktorom sa požaduje, aby boli oprávnení žiadatelia sústredení do niekoľkých centier. Tieto opatrenia by sa v súčasnosti mali vykonávať v plnom rozsahu a ďalej rozširovať, a to tak v prípade nových oprávnených žiadateľov, ako aj v prípade žiadateľov, ktorí už boli na území Talianska ubytovaní. Na podporu týchto opatrení Komisia nedávno pridelila Taliansku v rámci Fondu pre azyl, migráciu a integráciu (AMIF) núdzovú pomoc vo výške 15,33 milióna EUR na zabezpečenie ubytovania, potravín, zdravotnej starostlivosti a jazykovej a kultúrnej mediácie v troch vyhradených centrálach premiestňovania. Tempo premiestňovania: je potrebné dosiahnuť lepší pokrok Po pozitívnom trende sa počet prísľubov v júni a júli znížil. Luxembursko a Francúzsko neposkytlo Taliansku žiaden prísľub viac ako tri mesiace. Na druhej strane Komisia víta nedávny prísľub zo strany Slovenska, ktorý by sa mal teraz bezodkladne premietnuť do účinných premiestnení. Komisia tiež víta nárast mesačných prísľubov, ktoré oznámilo Španielsko, a zrýchlenie tempa presunov, o ktorom informovalo Nemecko. Ako už bolo uvedené, predkladanie prísľubov je nevyhnutné na zabezpečenie dostatočného množstva miest, ktoré Taliansku umožnia rýchlo reagovať na rastúci počet prichádzajúcich oprávnených žiadateľov a zabezpečiť ich rýchle premiestnenie. Takisto pomôže zabrániť prípadnému neoprávnenému pohybu týchto žiadateľov. Na to, aby mechanizmus fungoval správne, je takisto nevyhnutné, aby členské štáty dodržali lehoty dohodnuté v protokole o premiestnení, najmä desaťdňovú lehotu na odpoveď na predložené žiadosti o premiestnenie. V tejto súvislosti Belgicko, Nemecko, Francúzsko a Luxembursko čoraz viac meškajú s odpoveďami na žiadosti, pričom stále neodpovedali na niekoľko žiadostí o premiestnenie ešte z minulého roka. Členské štáty by mali úzko spolupracovať s Talianskom aj v prípadoch, keď existujú pochybnosti o štátnej príslušnosti žiadateľov. Niektoré členské štáty naďalej uplatňujú neprimerane reštriktívne preferencie (napr. Francúzsko akceptuje len rodiny/slobodné ženy s deťmi eritrejskej štátnej príslušnosti), ktoré sú pre Taliansko takmer nesplniteľné. Predbežné plánovanie v prípade členských štátov s veľkými mesačnými prísľubmi podľa švédskeho modelu by tiež pomohlo urýchliť premiestňovanie, ako možno pozorovať na prípade Grécka. Členské štáty by mali preukázať flexibilitu v oblasti logistiky pri organizovaní presunov a dohodovaní dátumov letov. Komisia víta dvojstranné dohody medzi Talianskom, Rakúskom a Litvou týkajúce sa dodatočných bezpečnostných pohovorov. Komisia teraz očakáva, že Rakúsko urýchlene zrealizuje premiestnenie a víta premiestnenie prvých desiatich žiadateľov do Litvy. Okrem toho Komisia očakáva, že na základe pozvania Talianska by sa podobné dvojstranné dohody mali uzavrieť s Estónskom, Írskom a ďalšími dotknutými členskými štátmi a že sa okamžite začne s premiestňovaním do týchto členských štátov. Premiestňovanie maloletých osôb bez sprievodu sa začalo, ale stále je potrebné väčšie úsilie Napriek tomu, že vo vykazovanom období bola premiestnená len jedna ďalšia maloletá osoba bez sprievodu, v súvislosti s postupom umožňujúcim premiestnenie tejto kategórie zraniteľných žiadateľov sa dosiahol pokrok. Na presun do konca júla stále čaká 10 nových prípadov, zatiaľ čo ďalších 25 prípadov čaká na schválenie a ďalších 38 žiadostí je pripravených na odoslanie. V súčasnosti sa posudzuje niekoľko ďalších prípadov.

Aktívne zapojenie verejných orgánov na centrálnej aj miestnej úrovni má pre tento pokrok rozhodujúci význam. Konkrétne talianske ministerstvo spravodlivosti zaslalo súdom správu o postupe premiestňovania a dublinskom konaní. Očakáva sa, že v krátkodobom horizonte sa budú rozposielať ďalšie informácie. Okrem toho ministerstvo práce tento proces podporuje poskytovaním informácií o oprávnených maloletých osobách v prijímacích centrách. Tím Komisie v Taliansku podporuje koordináciu na centrálnej administratívnej úrovni, zatiaľ čo EASO a IOM zohrávajú dôležitú úlohu pri poskytovaní informácií a technickej pomoci. V prípade maloletých osôb bez sprievodu pochádzajúcich z Eritrey bola zaregistrovaná druhá najvyššia miera úteku. S cieľom ponúknuť všetkým oprávneným maloletým osobám bez sprievodu možnosť bezpečného presunu do iného členského štátu prostredníctvom premiestnenia by miestne orgány mali zabezpečiť, aby boli všetky oprávnené maloleté osoby bez sprievodu nasmerované do niekoľkých vyhradených zariadení. Zároveň je veľmi dôležité, aby členské štáty prioritne vybavovali žiadosti zraniteľných žiadateľov a maloletých osôb bez sprievodu. Je potrebné vyhnúť sa politikám preferencií, aké uplatňuje Nemecko, v rámci ktorých sa požaduje, aby mala maloletá osoba bez sprievodu väzby s členským štátom premiestnenia, čo nie je v súlade s rozhodnutím Rady. Žiadosť možno zamietnuť iba z dôvodov, ktoré sa stanovujú v rozhodnutiach Rady. Členské štáty by si mali – ak tak ešte nerobia – vymieňať s talianskymi orgánmi informácie o prijímaní a azylovej infraštruktúre vzťahujúcej sa na maloleté osoby bez sprievodu, ktoré sa majú premiestniť. Potrebné naliehavé opatrenia: ·Taliansko by malo prioritne urýchliť registráciu oprávnených žiadateľov o premiestnenie, uľahčiť realizáciu informačnej kampane EASO a pokračovať v úsilí o centralizáciu postupu premiestňovania. ·Všetky členské štáty by mali naďalej zvyšovať svoje prísľuby a predkladať prísľuby raz mesačne, rýchlejšie prijímať žiadateľov, ktorých Taliansko navrhuje premiestniť, zvýšiť svoju kapacitu vybavovania žiadostí, rýchlejšie reagovať na požiadavky Talianska, vyhýbať sa príliš reštriktívnym preferenciám a obmedziť požiadavky spôsobujúce oneskorenie postupu presunov. Okrem toho by členské štáty s veľkým počtom pridelených žiadateľov mali uplatňovať predbežné plánovanie a vykazovať flexibilitu v oblasti logistiky pri organizovaní presunov. ·Luxembursko a Francúzsko by mali znovu začať predkladať prísľuby. ·Belgicko, Nemecko, Francúzsko a Luxembursko by mali odpovedať na čakajúce žiadosti o premiestnenie a rešpektovať lehoty dohodnuté v protokole o premiestnení. ·Členské štáty by mali prioritne vybavovať žiadosti týkajúce sa zraniteľných žiadateľov, najmä maloletých osôb bez sprievodu, a v rámci svojich prísľubov pre nich naďalej zabezpečovať miesta. 3Presídľovanie Keďže niekoľko štátov s vysokými kvótami splnilo svoj záväzok týkajúci sa presídlenia podľa záverov z 20. júla 2015 alebo má veľmi blízko k jeho splneniu, väčšina úsilia sa v súčasnosti zameriava na vykonávanie vyhlásenia EÚ a Turecka z 18. marca 2016. Napriek tomu sa zaznamenal ďalší pokrok pri vykonávaní záverov, keďže sa už dokončili viac ako tri štvrtiny z 22 504 dohodnutých presídlení. Od 9. júna 2017 bolo v rámci systému presídlených 760 ľudí. Väčšina presídlení sa v súčasnosti realizuje z Turecka, hoci stále pokračuje aj presídľovanie z iných krajín, najmä z Jordánska a Libanonu. Do 24. júla 2017 bolo presídlených 17 179 osôb do 22 štátov (Belgicko, Česká republika, Dánsko, Estónsko, Fínsko, Francúzsko, Holandsko, Island, Írsko, Lichtenštajnsko, Litva, Lotyšsko, Luxembursko, Nemecko, Nórsko, Portugalsko, Rakúsko, Spojené kráľovstvo, Španielsko, Švajčiarsko, Švédsko a Taliansko). Svoje prísľuby splnilo už sedem členských štátov (Estónsko, Fínsko, Holandsko, Írsko, Nemecko, Spojené kráľovstvo a Švédsko), ako aj tri pridružené krajiny (Island, Lichtenštajnsko a Švajčiarsko). Hoci presídlenia uskutočňuje viac členských štátov než v predchádzajúcich rokoch, v rámci tohto systému deväť členských štátov zatiaľ nepresídlilo ani jednu osobu. Členské štáty s veľkými rozdielmi medzi svojimi záväzkami a ich skutočným plnením si svoje zostávajúce záväzky pravdepodobne nesplnia. Vykonávanie záverov z 20. júla 2015 zahŕňa úsilie členských štátov zamerané na presídlenie Sýrčanov z Turecka na základe vyhlásenia EÚ a Turecka. Od 4. apríla 2016 bolo z Turecka v rámci presídľovacej časti vyhlásenia EÚ a Turecka presídlených 7 806 Sýrčanov. Od posledného vykazovaného obdobia bolo v rámci tohto mechanizmu presídlených 1 552 Sýrčanov a zostávajúci počet všetkých prísľubov v súčasnosti predstavuje 21 522 osôb. Presídlenie na základe vyhlásenia EÚ a Turecka sa doposiaľ uskutočnilo do Belgicka, Estónska, Fínska, Francúzska, Holandska, Litvy, Lotyšska, Luxemburska, Nemecka, Portugalska, Rakúska, Rumunska, Španielska, Švédska a Talianska. Okrem toho od 4. apríla 2016 presídlilo Nórsko z Turecka 601 Sýrčanov. Členské štáty uskutočňujúce presídlenia na základe vyhlásenia EÚ a Turecka sa pripravujú na ďalšie operácie vrátane misií do Turecka na účely pohovorov s kandidátmi na presídlenie. Bulharsko v nadväznosti na odporúčania z predchádzajúcich správ v súčasnosti informovalo, že je pripravené presídliť 40 Sýrčanov. Delegácia EÚ v Ankare naďalej zdôrazňuje UNHCR dôležitosť zasielania nových žiadostí kandidátov aj členským štátom s nižším počtom prísľubov.

Spomedzi členských štátov, ktoré ešte nepresídlili žiadne osoby z Turecka, Malta v júli uskutočnila svoju výberovú misiu do Turecka a Cyprus formálne vyjadril UNHCR svoju pripravenosť presídliť na základe vyhlásenia EÚ a Turecka 5 osôb. Česká republika vrátila spisy, ktoré dostala od UNHCR minulé leto, pretože podľa všetkého momentálne neplánuje žiadne presídlenia z Turecka. Súbežne s vykonávaním súčasných záväzkov v oblasti presídľovania z Turecka prebiehajú rokovania o štandardných operačných postupoch pre dobrovoľný systém prijímania osôb z humanitárnych dôvodov so zúčastnenými štátmi a s Tureckom; cieľom je dohodnúť sa na nich čo najskôr. S cieľom zabezpečiť nepretržitú finančnú podporu EÚ na presídľovanie Komisia 4. júla na 8. fóre o presídľovaní a premiestňovaní vyzvala členské štáty, aby do 15. septembra 2017 predložili nové prísľuby na presídľovanie vzťahujúce sa na rok 2018. Toto financovanie je súčasťou pravidelného predkladania prísľubov, ktoré členským štátom umožňuje využívať finančné prostriedky EÚ na ich činnosti v oblasti presídľovania. Predstavuje pokračovanie koordinovaného prístupu na úrovni EÚ v oblasti presídľovania a je základom budúceho rámca Únie pre presídľovanie. Presídlenie Sýrčanov a iných štátnych príslušníkov tretích krajín z Turecka, ktorí boli vysídlení v dôsledku konfliktu v Sýrii, zostáva hlavnou prioritou. Vzhľadom na ďalšie aspekty týkajúce sa humanitárnej pomoci, ochrany a migrácie sa členské štáty zároveň vyzývajú, aby z Libanonu a Jordánska, ako aj zo severnej Afriky a Afrického rohu presídlili osoby, ktoré potrebujú medzinárodnú ochranu. V súlade s akčným plánom zo 4. júla a v záujme záchrany životov, znižovania migračného tlaku na Líbyu a poskytnutia alternatív k ďalšiemu neoprávnenému pohybu smerom do EÚ boli členské štáty osobitne vyzvané, aby sa sústredili aspoň na presídlenie obmedzeného počtu najzraniteľnejších ľudí z Líbye, Egypta, Nigeru, Etiópie a Sudánu. V súčasnosti je na presídľovanie v roku 2018 vyčlenená celková suma 377,5 milióna EUR, z ktorej možno podporiť presídlenie najmenej 37 750 osôb, ktoré potrebujú medzinárodnú ochranu. Odporúčania: ·Členské štáty, ktoré v rámci súčasných systémov na úrovni EÚ dosiaľ neuskutočnili žiadne presídlenie (Bulharsko, Cyprus, Grécko, Chorvátsko, Malta, Poľsko, Slovensko a Slovinsko), a tie, ktoré nevykázali žiaden pokrok a svoje ciele ani zďaleka nespĺňajú (Česká republika, Dánsko), by mali bezodkladne zintenzívniť svoje úsilie, aby splnili svoje záväzky podľa záverov Rady z 20. júla 2015. ·Členské štáty sa vyzývajú, aby ďalej zvyšovali svoje celkové úsilie, ktoré preukázali za posledné dva roky, a do 15. septembra 2017 Komisii predložili ambiciózne prísľuby na presídlenie v roku 2018. 4Ďalší postup Ako zdôraznili hlavy európskych štátov alebo predsedovia ich vlád na zasadnutí Európskej rady 22. – 23. júna 2017 a najnovšie ministri spravodlivosti a vnútorných vecí na svojom neformálnom stretnutí 6. júla v Tallinne, vykonávanie súčasného mechanizmu núdzového premiestňovania v plnom rozsahu zostáva prioritou, a to najmä vzhľadom na súčasnú situáciu v centrálnom Stredomorí. Vzhľadom na súčasný počet migrantov v Grécku a Taliansku je premiestnenie všetkých oprávnených osôb, ktoré sa v súčasnosti nachádzajú v Taliansku a Grécku, do septembra 2017 možné a uskutočniteľné. To zostáva naším spoločným cieľom, ku ktorému by všetky členské štáty mali prispieť spravodlivo a primerane. Nedávne zrýchlenie tempa presídľovania svedčí o tom, že solidarita funguje, ak všetky členské štáty vrátane Grécka, Talianska, agentúr EÚ a ostatných zainteresovaných strán na mieste spoločne pracujú na dosiahnutí toho istého cieľa v duchu lojálnej spolupráce. Členské štáty by preto mali urýchlene vyvinúť dodatočné úsilie a vykonať potrebné opatrenia uvedené v tejto správe, aby tento cieľ splnili. Komisia bude členským štátom pri koordinácii tohto intenzívnejšieho úsilia naďalej pomáhať. Rozhodnutia Rady sa vzťahujú na všetkých oprávnených žiadateľov, ktorí prišli na územie Talianska a Grécka do 26. septembra 2017. Osoby, ktoré prišli do tohto dátumu a spĺňajú všetky požiadavky uvedené v rozhodnutiach Rady, sú preto oprávnené na premiestnenie a v primeranom čase by mali byť presunuté do iných členských štátov. Je nevyhnutné, aby členské štáty urýchlili premiestňovanie z Talianska aj Grécka s cieľom vyhnúť sa v tejto záverečnej fáze oneskoreniam a pokračovali v predkladaní prísľubov v záujme vytvorenia dostatočného množstva miest na premiestnenie všetkých oprávnených žiadateľov, ktorí sa stále nachádzajú v týchto dvoch krajinách, vrátane žiadateľov, ktorí pravdepodobne prídu do cieľových dátumov stanovených v rozhodnutiach Rady o premiestnení. Po 26. septembri 2017 by Taliansko a Grécko mali mať možnosť zaslať žiadosti o premiestnenie zostávajúcich oprávnených žiadateľov členským štátom, ktoré ešte nepremiestnili pridelený počet žiadateľov. Komisia bude aj naďalej poskytovať finančnú podporu v súlade s v rozhodnutiami Rady. Komisia počíta s tým, že všetky členské štáty zabezpečia premiestnenie všetkých oprávnených žiadateľov. V uplynulých mesiacoch Komisia opakovane pripomínala všetkým členským štátom ich právne záväzky vyplývajúce z rozhodnutí Rady a vyzvala tie členské štáty, ktoré ešte majú predložiť prísľuby a uskutočniť premiestnenia z Grécka a Talianska, aby tak okamžite urobili. Bohužiaľ, napriek opakovaným výzvam Maďarsko ani Poľsko stále nepremiestnili ani jednu osobu a Česká republika premiestnila len niekoľko osôb a viac ako rok nepredložila žiadny prísľub. Komisia sa preto 14. júna 2017 rozhodla začať proti týmto trom členským štátom konanie o nesplnení povinnosti. Po odpovediach na formálne výzvy a vzhľadom na ich nekonanie Komisia 26. júla 2017 rozhodla, že ako ďalší krok prijme odôvodnené stanoviská.